'A Quiet Place II', 'Cruella' vir dié sonder vrees | Netwerk24
27 Mei 2021 12:31
Net twee rolprente haal Vrydag die nasionale kringloop in rolprentteaters.
• Die aktrise Emma Stone is te sien as waarskynlik een van die vroegste booswigte in enige fliekvlooi se lewe: Cruella de Vil van die geliefde animasieprent 101 Dalmations. Cruella, wat vir haar 'n jas maak wil uit die Dalmatiese hondjies se pelse, het reeds al wat 'n kind is behoorlik op loop gehad met haar wreedheid.
Die fliek Cruella volg die lewe van die ontwerper Estella (Emma Stone) in die jare 70 in Londen. Die punk-revolusie is in sy kinderskoene en die jong Estella wil die modewêreld omkeer met haar uitdagende ontwerpe.
Sy besef gou sy sal verskeie slinkse planne moet beraam om haar naam gevestig te kry en sy roep die hulp van 'n bende diewe in.
Op 'n dag sien die hoogs modieuse barones Von Hellman (Emma Thompson) Estella se ontwerpe. Die twee begin 'n "vennootskap" , en die duiwel is los in Londen. Die regisseur is Craig Gillespie, bekend om die prent I, Tonya, wat interessant genoeg ook handel oor 'n plofbare verhouding tussen twee vroue.
Die Oscar-bekroonde Jenny Beavan is verantwoordelik vir die verbeeldingryke en betowerende uitrustings. Die ouderdomsbeperking is van 7 tot 9. Ouerleiding word aanbeveel. Daar is tonele met dwelms en geweld.
• A Quiet Place 2 is die vervolg van die paartjie Emily Blunt en John Krasinski se gruwelprent, wat ná meer as 'n jaar se rondskuiwery weens die pandemie uiteindelik in teaters is.
Die rolprent handel oor 'n gesin wat hul uiterste bes doen om in 'n postapokaliptiese wêreld te oorleef. In die wêreld woon blinde monsters met 'n eksieperfeksie gehoorsintuig.
Krasinski het ook die vervolg geskryf en geregisseer. Benewens Blunt is Millicent Simmonds en Noah Jupe weer te sien. Nuwe karakters word deur Cillian Murphy en Djimon Hounsou vertolk.
Die fliek word ook in Imax en 3-D uitgereik. Die ouderdomsperk is 16 vir geweld en grusame uitbeeldings.
Meer oor: John Krasinski | Cillian Murphy | Millicent Simmonds | Noah Jupe | Emily Blunt | Djimon Hounsou | A Quiet Place Part 2 | Cruella | Fliek | Cruella De Vil | Flieks | Emma Stone | Emma Thompson